มาตามนัด! CHOW จ่ายไฟโรงไฟฟ้าอิวากิ 26.68MW ดันกำลังผลิตรวมแตะ 65.67MW
มาตามนัด! CHOW จ่ายไฟโรงไฟฟ้าอิวากิ 26.68MW แล้ว ดันกำลังผลิตรวมแตะ 65.67MW
10 เม.ย. 2561

บริษัท เชาว์ สตีล อินดัสทรี้ จำกัด (มหาชน) หรือ CHOW ระบุว่า โครงการโรงไฟฟ้าอิวากิ (Iwaki) ที่ลงทุนผ่านบริษัทย่อยได้จำหน่ายไฟฟ้าเชิงพาณิชย์ (COD) ให้กับบริษัทไฟฟ้าเอกชนในประเทศญี่ปุ่นในวันที่ 10 เมษายน 2561 เรียบร้อยแล้ว
โดยโครงการ Iwaki มีกำลังการผลิตติดตั้ง 26.68 เมกะวัตต์ (MW) ตั้งอยู่ที่จังหวัดฟุกุชิมะ ประเทศญี่ปุ่น ได้จำหน่ายไฟฟ้าเชิงพาณิชย์ให้กับบริษัทไฟฟ้าเอกชน Tohoku Electric Power Co., Inc. ตามสัญญาซื้อขายไฟฟ้าเป็นระยะเวลา 20 ปี
ดังนั้น ส่งผลให้บริษัทมีโครงการผลิตไฟฟ้าจากพลังงานแสงอาทิตย์ในประเทศญี่ปุ่นรวมทั้งสิ้น 9 โครงการ กำลังการผลิตรวม 59.03 เมกะวัตต์ และโครงการผลิตไฟฟ้าพลังงานแสงอาทิตย์ที่ติดตั้งบนหลังคา (Rooftop) ในประเทศไทย มีกำลังการผลิตรวม 6.64 เมกะวัตต์ รวม 65.67 เมกะวัตต์
อนึ่งก่อนหน้านี้ เมื่อช่วงเดือนมี.ค.61 ที่ผ่านมา บริษัทได้เปิดเผยว่า การลงทุนและพัฒนาโครงการผลิตไฟฟ้าจากพลังงานแสงอาทิตย์ Iwaki มีกำลังการผลิตติดตั้ง 26.68 เมกะวัตต์ ก่อสร้างแล้วเสร็จ 100% อยู่ระหว่างดำเนินการทดสอบการเดินเครื่องผลิตไฟฟ้าและอุปกรณ์ต่างๆ คาดว่าจะสามารถจำหน่ายไฟฟ้าเชิงพาณิชย์ (COD) ในเดือนเม.ย. 61